Едгар Райс Берроуз

**Едгар Райс Берроуз** (; *1. септембер 1875, Чикаго, США – †19. марца 1950, Лос Анджелес, США) быв америцкый писатель авантурных шундовых романох. Прославив ся передо вшиткым романами о Тарзанови, англицком лордови, выплеканом малпов и выроставшом в африцком пралѣсѣ. 

## Биография
### Родина
Едгар Райс Берроуз пришов на свѣт в родинѣ Джорджа Тайлера Берроуза, майора, ветерана домовой войны, и Мери Евелин Зигер. Отець му по войнѣ став ся  просперуючым бизнесменом, провадив паленчарню и выробу галваничных батерий. Едгар быв четвертый дѣтвак в родинѣ, мав три старшы браты: Джорджа, Гарри и Франка.

### Школы
В школѣ учив ся слабо через розличны хвороты, а тяжко му ишла наука языкох. В 15-рочном вѣку в часѣ епидемии одослали го на ранч, котрый провадили братя Джордж и Гарри в штатѣ Айдахо. Ту перебыв повроку, оздоровѣв, а чув ся як рыба во водѣ. Научив ся бетярьско носити ся на коньови, добрѣ стрѣляти, а зознамив ся и зо злодѣями, забивцями и гавнерами: закон там фунговав слабо, а сперекы часто рѣшила стрѣлянина. Родиче, дознавши ся за тоты неблагы подѣи, дали го спочатку на универзитну науку до Андовера, Массачузетс. Але по року ся указало, же то не е му по дяцѣ и дали го на Мичиганску Войскову Академию (Michigan Military Academy, Orchard Lake). Тото одповѣдало его натурѣ. Академию закончив року 1895 и хотѣв ся учити на офицера на престижной академии Вест Пойнт, але не склав вступный екзамен. Понеже быв прекрасный триковый ѣздець и стрѣлець, достав во своей Alma mater пост инштруктора. Але и то му скоро надоѣло и в зачатку наступного рока пошов служити до кавалерии яко шоровый вояк в надѣи, же ту годен буде ся выслужити на офицера Але мав пех, бо в зачатку рока 1897 войсковый дохтор вызнав у него хворе сердце и так з войсковов карьеров быв конець.

### Женитва
31. януара 1900 Е. Р. Берроуз побрав ся з Еммов Галберт (Emma Centennia Hulbert). Родили ся им трое дѣти: Джоан 12. януара 1908, Галберт  12. августа 1909 и Джон Коулман 28. фебруара 1913. З Еммов ся розышли 6. децембра 1934. В яри 1935 побрав ся з артистков, о 30 рокы молодшов, з котров не мав дѣти, а по сѣм роках тыж розышли ся.

### Мѣсто в животѣ
Веце як 10 рокы гледав свое мѣсто в животѣ. Вернув ся в Айдаго и быв ковбоем, пробовав держати ABC-бовт, робив на фабрицѣ батерий свого отця. Вернув ся на ранч, але пришов час золотой горячкы, братя продали ранч и пошли промывати золото, пошов за нима и Ед. Але золота горячка скоро минула. Перепробовав много куртых робот: полицайта на желѣзници, подомового торговця, учтовника, манажера, помочника шарлатанского дохтора, котрый лѣчив алкоголизм, наконець великоторговця стругаток на церузы, котры рекламовав в популарных часописах. В року 1911 мав уже двое дѣти а быв цѣлком на днѣ. Тогды му пришла щастлива думка. Намѣсто рекламы стругаток попробовав написати и дати до часопису авантурный роман, прочитавши много замѣщеного там чтива видѣв, же годен написати лѣпше. Уже первый роман мав успѣх, и так в року 1912 Берроуз наконець найшов свое мѣсто, де зостав до конця живота.  

В часѣ Другой свѣтовой войны быв военным дописовательом новинкы *The Los Angeles Times*.

## Творба
### Цикл ''Barsoom''
Первый роман быв *Принцезна Марса* (A Princess of Mars), появленый в часописѣ All-Story (1912), за котрый Берровз достав $400. Редакция не вагала ся змѣнити назву романа на *Под мѣсяцями Марса* и змѣнити авторов псевдоним. Але позднѣйше (1917) в книжном форматѣ Берровз вернув свою назву и перестав крыти ся за псевдонимом. Цикл достав назву *Barsoom* (назва Марса в придуманом автором мѣстном языку) и включав 11 романы.

### Цикл ''Тарзан''
Другый роман быв *Тарзан од малп* (Tarzan of the Apes, там же, 1912). В том циклу вышло 26 книг, и они принесли Берроузу свѣтову славу. Авторскый гонорар быв в том припадѣ $700. Уже в року 1918 вышов первый филм ''Тарзан од малп'', тогды еще нѣмый, за показ котрого зобрали $1,500,000. Филмы о Тарзанѣ продовжують выходити и в сучасности.
   
### Цикл ''Pellucidar''
Перва книга о выдуманном свѣтѣ *Pellucidar* в серединѣ Землѣ вышла в року 1914: *Во внутрѣ Землѣ* (At the Earth's Core). Вышло 7 книг.

### Цикл ''Venus''
Книгы о пригодах на Венерѣ. Перва книга Пираты Венеры (Pirates of Venus) вышла в року 1932. Цикл складать ся з 5 книг.

### Компания ''Edgar Rice Burroughs, Inc.''
Берроуз написав еще иншы циклы и окремы книгы, библиографияen числить 100 позиций. В року 1923 створена компания *Edgar Rice Burroughs, Inc.* на выданя книг Берроуза и переданя прав на екранизацию и иншы деривативны формы его творох. Подобне пробовали Марк Твейн и Ептон Синклер, але не удало ся.

## Жерела и одказы
* Edgar Rice Burroughs. // '''NNDb''': Notable Names Database. 
* Официална биография. 

## Референции

Катеґорія:Англоязычны писателе